text: Politibetjent ramt af stenkast på Stengårdsvej i Esbjerg
  22 september 2016 kl. 04.56
  En politibetjent blev onsdag eftermiddag ramt af sten kastet af en gruppe unge  på Stengårdsvej i Esbjerg. Politibetjenten måtte behandles på skadestuen, men er ikke kommet alvorligt til skade.
  Onsdag aften kl. 17.45 var politiet på Stengårdsvej i Esbjerg for at udføre en politiopgave.
  Under dette blev der fra en gruppe unge kastet med sten mod en patruljebil, og en af betjentene i bilen blev ramt. Politibetjenten er behandlet på skadestuen, men er ikke alvorligt tilskadekommen.
  Der har jævnligt været episoder, hvor politi og andre myndigheder er blevet forulempet af en gruppe unge i kvarteret ved Stengaardsvej.
  Lars Bjerregaard, leder af lokalpolitiet i Esbjerg: "- Vi arbejder med en blanding af dialog og retshåndhævelse"
  Tidligere denne sommer er der kastet sten mod en af politiets foto-biler, der var i gang med at lave hastighedskontrol, hvor betjenten i bilen måtte tage flugten.
  I dagene op til det seneste stenkast i går, har der været flere mindre konflikter med gruppen af unge - bl.a. er der kastet mod en brandbil, da en brand i en flaskecontainer skulle slukkes.
  - Vi har længe haft fokus på en gruppe unge i kvarteret omkring Stengårdsvej. Vi arbejder med en blanding af dialog og retshåndhævelse - og det er ærgerligt, at en lille gruppe ødelægger et ellers godt boligområde  for de mange fredelige borgere i området, siger Lars Bjerregaard, leder af lokalpolitiet i Esbjerg torsdag morgen til TV SYD.
  Efter stenkastet mod betjenten onsdag eftermiddag, har der natten til torsdag været roligt omkring Stengaardsvej i Esbjerg.
  